**Forbundsmesterskabet i jagthornsblæsning**

Danmarks Jægerforbund afholder årligt et forbundsmesterskab i jagthorn.

Ved Forbundsmesterskabet konkurrerer ca. 280 jagthornsblæsere om at være den bedste soloblæser eller blæsergruppe på de smukke instrumenter, der i Danmark primært anvendes i forbindelse med jagt. Jagthornsblæsning sætter et flot præg på jagten og understeger jægernes respekt for vildtet. Jagthornet er et messinginstrument, som findes i flere forskellige typer.

Danmarks Jægerforbund ønsker at finde slotte, herregårde og andre steder med tradition for jagt, der ønsker at være vært for forbundsmesterskabet i jagthornsblæsning. Værten vil blive omtalt for Danmarks Jægerforbunds ca. 91.000 medlemmer og der vil være reklame for stedet i lokalområdet. Mesterskabsarealet skal derfor vederlagsfrist stilles til rådighed.

Til forbundsmesterskabet har en professionelle musiker komponeret et jagtmusikstykke som grupperne i mesterklassen skal blæse. Herudover skal de blæse et tvunget signal samt to frie signaler/jagtmusikstykker.

Der konkurreres i følgende discipliner:

1. Soloblæsning for [Fürst-Plesshorn.](http://www.jaegerforbundet.dk/jagt/jagtaktiviteter/jagthorn/) Mester-, A- og B-klasse.
2. Soloblæsning for [Parforcehorn](http://www.jaegerforbundet.dk/jagt/jagtaktiviteter/jagthorn/" \t "_blank). Mester-, A- og B-klasse.
3. Gruppeblæsning med minimum 6 blæsere. Mester-, A- og B-klasse.
4. Åben [Es-horn](http://www.jaegerforbundet.dk/jagt/jagtaktiviteter/jagthorn/) klasse med minimum 4 blæsere.

Forbundsmesterskabet åbnes normalt med flaghejsning omkring klokken 08:30 og forventes at være afsluttet ca. klokken 18:00.

Mesterskabsarealet skal kunne tilgås uden opkrævning af entre for jagthornsblæsere, publikum og arrangør. Befinder der sig museer og udstillinger i umiddelbar nærhed af mesterskabsarealet, må der opkræves entre for disse, når det ikke har indvirkning på den fri adgang til mesterskabsarealet.

**Følgende faciliteter skal være tilstede eller det skal være muligt at etablere disse på lokaliteten.**

Lokaler/områder

* Sekretariatslokale/-vogn/-campingvogn, hvor der er adgang til strøm (220 volt) samt minimum et bord og to stole
* Øveområde til deltagerne
* Toiletfaciliteter
* Parkeringsforhold til deltagere og publikum
* Scene, som minimum skal være 60 m2. Foran scenen skal der kunne opstilles ca. 200 stole og ved scenen skal der være to flagstænger. Velfungerende mikrofon og forstærker og tilhørende højtalere.

Forplejning:

* Det skal være tilladt at nyde sin medbragte picnickurv, mens musikken fra scenen nydes.
* Lokale jagtforeninger skal have mulighed for at sælger fadøl og vand, men stedes restaurationer må gerne holde åbent.

Skilte

* Skiltning til arrangementet ved indfaldsveje
* Skiltning til øve-område, parkering, toiletter m.v.